‘Begroting was teleurstellend’Minister Malusi Gigaba. Foto: Elmond Jiyane, GCIS Suid-Afrika se begroting wat deur min. Malusi Gigaba aangekondig is, is in vele opsigte teleurstellend en het net onderstreep hoe groot die land se finansiële probleme werklik is. Só meen Pieter Groenewald, leier van die VF Plus. Volgens hom het Gigaba nie die geweldige skuldlas van die regering wat deur voormalige pres. Jacob Zuma se administrasie veroorsaak is daadwerklik aangeraak nie. “Die verwagte groeikoers van 1,5% vir 2018-’19 en 2,2% in 2020 is nie genoeg om die ekonomie sodanig te laat groei dat dit ŉ wesenlike invloed op werkskepping gaan hê nie, veral nie as in gedagte gehou word dat meer as ŉ miljoen mense jaarliks die arbeidsmark betree nie,” het Groenewald gesê. Om te sê die regering gaan oor die volgende drie jaar R85 miljard spaar, wek wel die regte indruk, maar bloot die rente op regeringskuld beloop tans al R198 miljard per jaar. “Die besparing is dus ŉ druppel aan die emmer,” het Groenewald gesê. Gigaba het ook geen aanduiding gegee van beplande stappe om besparingsmaatreëls in te stel nie. “Wat BTW betref, is die VF Plus tevrede dat dit met een persent verhoog is aangesien dit belangrik is dat die land se belastingbasis verbreed word. Die VF Plus het lankal reeds gevra dat BTW verhoog moet word, eerder as buitensporige verhogings van persoonlike belasting.” Groenewald het gesê daar word tans van sowat 5 miljoen belastingbetalers uit 55 miljoen landsburgers verwag om die belastingjuk alleen te dra. Daar kan tog nie van ŉ sekere groep verwag word om net al meer belasting te betaal nie. “Stapelvoedsel soos meel, bruinbrood en rys word uitgesluit van BTW en die verhoging sal die heel armstes feitlik nie raak nie. Die bykomende heffing van 52 sent op die brandstofprys moet na regte ook nie bloot in die belastingmandjie beland nie, maar uitsluitlik aangewend word vir die Padongelukkefonds (POF) en die land se paaie-infrastruktuur.” Laastens het Groenewald bygevoeg: “Wat gratis hoër onderwys betref, is ŉ voorwaarde noodsaaklik dat studente wat wel in aanmerking kom hul akademiese jaar móét slaag, anders sal dit ŉ blote vermorsing van belastingbetalers se geld wees.”